Fernando Llorente

**Fernando Javier Llorente Torres** (; lahir 26 Februari 1985), digelar *El Rey León* ("The Lion King" dalam bahasa Sepanyol) merupakan seorang pemain bola sepak Sepanyol yang beraksi untuk kelab Serie A, Napoli dan pasukan kebangsaan Sepanyol.

Beliau memulakan kariernya bersama kelab Athletic Bilbao sejak dari akademi sebelum diberi peluang untuk melakukan penampilan sulung bersama skuad senior pada tahun 2005. Beliau seterusnya menjadi tonggak utama pasukannya selama beberapa musim. 29 jaringan golnya dalam semua kejohanan ketika musim 2011–12 telah meletakkan reputasinya sebagai seorang "legenda Bilbao". Beliau berpindah ke Juventus pada tahun 2013 dan memenangi kejuaraan Serie A dua kali berturut-turut. Kemudian, beliau kembali ke Sepanyol untuk menyertai Sevilla sebelum berpindah ke Swansea City pada tahun 2016 dan diikuti Tottenham Hotspur pada tahun 2017.

Seorang pemain antarabangsa Sepanyol sejak tahun 2008, Llorente merupakan sebahagian daripada skuad juara Piala Dunia 2010 serta UEFA Euro 2012.

## Kehidupan awal
Llorente telah dilahirkan di Pamplona, Sepanyol. Beliau membesar di kawasan perbandaran Rincón de Soto yang terletak di La Rioja. Beliau mula menyertai akademi belia Athletic Bilbao pada tahun 1996 semasa berusia 11 tahun kerana beliau berasal daripada keturunan Navarra.

## Kerjaya kelab

### Athletic Bilbao

Llorente melalui perjalanan kariernya dengan menyertai beberapa kelab remaja dan beliau beraksi bersama Fernando Amorebieta sebelum berpindah ke pasukan amatur, Basconia yang beraksi di Tercera División pada tahun 2003. Prestasinya terus meningkat sekali gus membawa kepada kemasukan Llorente ke Bilbao Athletic, pasukan simpanan Athletic yang beraksi di Segunda División B.

Setelah menjaringkan empat gol dalan separuh pertama musim, Llorente ditawarkan kontrak baru sehingga Jun 2008. Pada 16 Januari 2005, beliau melakukan penampilan sulungnya untuk pasukan utama dalam saingan La Liga ketika menentang Espanyol. Tiga hari seterusnya, dalam perlawanan Copa del Rey menentang Lanzarote, beliau menjaringkan hatrik bagi memastikan kemenangan 6–0 berpihak kepada Bilbao. Beliau seterusnya telah beraksi dalam lima perlawanan liga dan menjaringkan tiga gol. Beliau turut telah tampil dalam aksi piala domestik serta pusingan kalah mati Piala UEFA ketika menentang Austria Wien.

Sebelum musim 2005–06, Llorente telah menukar jersi skuadnya dari nombor 32 ke nombor 9. Beliau telah menjaringkan gol dalam perlawanan pembukaan musim ketika aksi pertembungan Basque menentang Real Sociedad. Akan tetapi, beliau menghadapi kesukaran dalam menemui sentuhan. Hal ini kerana kecederaan yang dialaminya termasuklah kecederaan lutut, gastroenteritis dan kecederaan otot. Beliau mengakhiri musim tersebut dengan hanya merekodkan empat gol termasuklah dua jaringan di La Liga dan dua lagi dalam aksi piala domestik.

Pada 13 Julai 2006, Llorente telah menandantangani kontrak baru sehingga Jun 2011 termasuklah klausa pelepasannya yang bernilai antara €30 dan 50 juta. Beliau memulakan musim baru dengan menjadi pilihan penyerang keempat di belakang Aritz Aduriz, Joseba Etxeberria dan veteran Ismael Urzaiz. Prestasi pasukan yang hambar memaksa pengurus Félix Sarriugarte memilih khidmat pemain lain sekali gus memberi laluan kepada Llorente untuk membuktikan kemamampuannya. Beliau telah mengakhiri kempen pada musim tersebut dengan hanya menjaringkan dua gol dalam 23 perlawanan dan antaranya ialah jaringan penting ketika pasukannya menyamakan kedudukan permainan dalam aksi menentang Valencia.

Bagi menghadapi musim 2007–08, Llorente telah menjaringkan enam gol dalam perlawanan pra-musim. Prestasinya yang cemerlang pada ketika itu telah melonjakkannya untuk berada sebagai pilihan utama bagi mengisi posisi penyerang Athletic Bilbao. Namun, beliau memulakan kempen dengan prestasi yang hambar dan hasilnya beliau telah merekodkan 11 jaringan gol untuk menyaksikan pasukannya menghuni tangga pertengahan liga. Jaringan golnya di La Liga termasuklah menentang Valencia yang merekodkan kemenangan serta menentang Barcelona, Villarreal dan Atlético Madrid.

Sebelum musim 2008–09, Llorente meluahkan keyakinannya dalam menempuh musim yang baru. Walaupun pasukannya melakar keputusan yang sederhana,a beliau telah menjaringkan 14 gol liga. Rekod terbaik dan kemuncak pernah dialami oleh Llorente sepanjang kariernya. Beliau juga membantu menghasilkan empat gol dalam kempen Piala Raja Sepanyol dengan membantu pasukannya mara ke pusingan akhir sebelum kecundang kepada Barcelona 1–4.

Pada musim 2009–10, Llorente sekali lagi menarik perhatian ramai. Beliau menjadi penjaring terbanyak dalam kejohanan Liga Europa dengan jumlah lapan jaringan. Sementara itu, beliau telah menjaringkan 14 gol dalam La Liga yang menyaksikan pasukannya menduduki tangga kelapan liga.

Pada 28 Ogos 2010, Llorente menjaringkan gol sulungnya pada kempen 2010–11 ketika menentang Hércules. Prestasinya terus meningkat dalam sepuluh perlawanan berikutnya apabila beliau menjaringkan tujuh gol sehinggalah pada penghujung musim ketika beliau berjaya merekodkan 18 gol sekali gus membantu Athletic menempah tiket ke Liga Europa untuk musim hadapan.

Pada awal tahun 2012, Llorente telah menjaringkan lima gol dalam dua perlawanan dalam jangka masa empat hari sahaja. Beliau mula dengan jaringan hatrik ketika menumbangkan Rayo Vallecano dan diikuti dua gol ketika aksi separuh akhir Piala Raja Sepanyol menentang Mirandés. Dalam dua perlawanan seterusnya, beliau telah menjaringkan tiga biji gol ketika menentang Espanyol dalam aksi liga dan dua lagi ketika menentang Mirandés.

Llorente telah menjaringkan gol dalam kedua-dua aksi pusingan 16 Liga Europa 2011–12 menentang Manchester United, yang menyaksikan Athletic memenangi kedua-dua perlawanan tersebut dengan skor 5–3 menerusi agregat. Dalam pusingan seterusnya, beliau menjaringkan dua gol bagi membantu pasukannya mengatasi cabaran Schalke 04 dalam kemenangan 4–2. Beliau seterusnya membantu Athletic untuk mara ke perlawanan akhir. Tujuh jaringan Llorente dalam kejohanan tersebut telah meletakkannya sebagai penjaring gol terbanyak Athletic Bilbao dalam kejohanan Eropah dengan memecah rekod jumlah 11 jaringan oleh Dani pada era 1980an sebelum rekod itu dikejutkan oleh Aduriz pada tahun 2016.

Pada Ogos 2012, Llorente enggan untuk melanjutkan kontraknya bersama Athletic Bilbao sekali gus menimbulkan spekulasi bahawa pemain itu akan berhijrah. Berikutan kekalahan 0–2 kepada musuh tradisi Real Sociedad pada 29 September, beliau yang dirancang sebagai pemain gantian pada lewat permainan telah berselisih dengan pengurus Marcelo Bielsa. Dua hari kemudian, beliau telah meninggalkan sesi latihan dan dihantar menjalani latihan bersama pasukan belia. Kesannya, hubungan Llorente bersama penyokong kelab dan presiden Josu Urrutia terus merosot.

Pada 3 Januari 2013, Athletic mengesahkan bahawa Llorente akan mengadakan rundingan bersama Juventus. Pengarah sukan Juventus, Giuseppe Marotta menyatakan bahawa beliau amat optimis akan Llorente yang akan menyertai Juve pada 1 Julai setelah keputusan presiden Urrutia yang tidak membenarkan pelepasan Llorente semasa jendela perpindahan bulan Januari. Tiga hari kemudian, secara rasminya Llorente akan menandantangani kontrak selama empat tahun bersama Juventus pada 1 Julai selepas kontraknya bersama Bilbao luput. Juventus juga telah membayar dengan kos €3.038&nbsp;juta.

Llorente hanya menjaringkan lima gol dalam 36 perlawanan kompetitif tahun akhirnya bersama Athletic berikutan beliau dijadikan sebagai tulang belakang kepada Aduriz.

### Juventus

Llorente secara rasminya menjadi pemain Juventus pada 1 Julai 2013 selepas menjalani ujian kesihatan bersama kelab. Beliau telah diberi jersi skuad bernombor 14. Llorente menjaringkan gol sulungnya dalam saingan Serie A pada 22  September ketika beliau diletakkan sebagai kesebelasan utama semasa menentang Hellas Verona.

Llorente menemui sentuhannya dalam aksi Liga Juara-Juara Eropah ketika beliau menyumbat gol dalam pertembungan menentang Real Madrid dalam peringkat kumpulan kejohanan tersebut. Pada 1 Disember, beliau berjaya menjaringkan gol kemenangan pada masa kecederaan permainan ketika menentang Udinese. 

Llorente menjaringkan dua gol pada 12 Januari 2014 ketika membantu Juventus menundukkan Cagliari bagi memastikan kemenangan liga buat kali ke-11 berturut-turut milik pasukannya. Pada 7 April, beliau telah menjaringkan kedua-dua gol Juventus ketika menentang Livorno sekali gus kemenangan tersebut telah menjamin tempat Juventus ke Liga Juara-Juara musim hadapan. Dalam hari terakhir musim ketika menentang Cagliari, beliau menjaringkan satu gol untuk Juve sebelum mereka merangkul kejuaraan Serie A setelah mengutip sebanyak 102 mata sepanjang kempen.

Pada 6 Jun 2015, Llorente hadir sebagai pemain gantian dan beraksi selama lima minit dalam aksi final Liga Juara-Juara yang mana Juventus tewas kepada Barcelona 1–3.

### Sevilla
Pada 27 Ogos 2015, Llorente yang merupakan seorang ejen bebas telah menandatangani kontrak selama tiga tahun bersama kelab Sevilla dengan klausa pelepasan bernilai €20&nbsp;juta. Beliau melakukan penampilan sulungnya di La Liga tiga hari kemudian ketika pasukannya kecundang 0–3 kepada Atlético Madrid. Beliau menjaringkan gol sulungnya untuk Sevilla ketika pasukannya tewas 1–2 kepada Celta pada 20 September.

Pada 8 November 2015, selepas menggantikan Ciro Immobile dalam baki 20 minit terakhir permainan ketika menentang Real Madrid di La Liga, Llorente menanduk masuk jaringan kemenangan Sevilla dalam tempoh hanya empat minit selepas kemasukannya sekali gus memastikan kemenangan pasukannya 3–2. Sebulan kemudian, beliau menjaringkan gol tunggal perlawanan ketika menentang pasukan lamanya, Juventus dalam perlawanan peringkat kumpulan Liga Juara-Juara sekali gus ia bermakna Sevilla mengambil alih tempat Borussia Mönchengladbach untuk ke saingan peringkat kalah mati Liga Europa. Sevilla akhirnya menuju ke final dan dinobatkan sebagai juara buat kali ketiga berturut-turut dan Llorente hanya duduk di bangku simpanan ketika perlawanan akhir. Beliau seterusnya menjadi pemain gantian ketika masa tambahan perlawanan akhir Piala Raja Sepanyol empat hari kemudian, namun pasukannya tewas kepada pasukan lawan iaitu Barcelona.

### Swansea City
Pada 4 Ogos 2016, Llorente diumumkan telah menandantangani kontrak selama dua tahun bersama Swansea City. Beliau melakukan penampilan sulungnya di Liga Perdana Inggeris pada sembilan hari kemudian ketika pasukannya melakar kemenangan 1–0 ke atas Burnley.

Pada 26 November 2016, Llorente menjaringkan dua gol pada masa kecederaan bagi membantu pasukannya meraih kemenangan ke atas Crystal Palace 5–4. Beliau turut menjaringkan dua gol dalam aksi menentang Sunderland (3–0). Beliau mengakhiri musim pertamanya di England dengan 15 jaringan gol sekali gus memastikan pasukannya berjaya mengelakkan penyingkiran ke divisyen dua.

Lengan beliau telah patah ketika beliau sedang berbasikan pada cuti musim panas dan perkara ini telah memaksa beliau untuk terlepas daripada minggu pembukaan bagi kempen 2017–18.

### Tottenham Hotspur
Pada 31 Ogos 2017, Llorente berpindah ke [Tottenham Hotspur F.C.|Tottenham Hotspur]] dengan menandantangani kontrak selama dua tahun bersama perpindahan yang bernilai £12.1&nbsp;juta. Beliau telah melakukan penampilan sulungnya untuk Spurs pada 13 September dengan menggantikan Harry Kane ketika aksi peringkat kumpulan Liga Juara-Juara menentang Borussia Dortmund yang berkesudahan kemenangan berpihak kepada Spurs dengan skor 3-1. Beliau mula diletakkan ke dalam kesebelasan utama pasukan ketika menghadapi perlawanan Piala EFL menentang Barnsley pada 20 September. Seterusnya, beliau beraksi dalam perlawanan Liga Juara-Juara menentang Real Madrid yang berkesudahan perlawanan terikat seri 1–1.

Llorente menjaringkan gol pertamanya untuk Spurs pada 6 Disember 2017 ketika perlawanan Liga Juara-Juara menentang APOEL setelah pasukannya telah menempah tiket ke pusingan kalah mati kejohanan sebagai juara kumpulan. Beliau menjadi kesebelasan utama Spurs dalam perlawanan Liga Perdana Inggeris pada bulan Januari seterusnya dan turut menjaringkan gol dalam perlawanan menentang kelab lamanya, Swansea. 

Llorente telah menjaringkan hatrik untuk Spurs ketika pasukannya membelasah Rochdale 6–1 dalam pusingan kelima Piala FA Inggeris pada 28 Februari 2018. Pada 4 Januari 2019 semasa pusingan ketiga Piala FA, beliau mengulangi sentuhan berbisanya iaitu merekodkan hatrik ketika pasukannya mengecewakan Tranmere Rovers 7–0 sekali gus membantu pasukannya merekodkan kejayaan terbesar di gelanggang lawan. Penampilan pertamanya sebagai kesebelasan utama ketika musim 2018–19 hadir pada 16 hari kemudian ketika menentang Fulham. Dalam perlawanan itu, Llorente telah menjaringkan gol sendiri namun, mujurlah pasukannya merekodkan kemenangan 2–1. Dalam perlawanan berikutnya menentang Watford, beliau menjaringkan gol kemenangan Spurs pada lewat permainan bagi memastikan tiga mata penuh milik Spurs. 

Pada 13 Februari 2019, Llorente telah menjaringkan gol terakhir pasukannya ketika merakamkan kejayaan menumbangkan Borussia Dortmund dalam aksi peringkat kalah mati Liga Juara-Juara selepas mula beraksi dari bangku simpanan. Jaringan tersebut merupakan jaringan gol pertama Llorente dalam pusingan kalah mati Liga Juara-Juara. Pada 17 April dalam saingan yang sama, beliau menjaringkan gol kemenangan Spurs ketika aksi suku akhir menentang Manchester City (keputusan terikat seri 4–4, namun Tottenham meneruskan kemaraan berdasarkan gol di tempat lawan). Dalam perlawanan timbang balik peringkat separuh akhir menentang Ajax, beliau telah menggantikan Victor Wanyama pada separuh masa dan memainkan peranan penting dalam membantu pasukannya bangkit dari ketinggalan untuk mengikat kedudukan 3–3 menerusi agregat sekali gus Spurs terus mara dalam fesyen yang sama. Semasa perlawanan akhir Liga Juara-Juara yang berlangsung di Madrid, beliau beraksi dalam baki lapan minit permainan ketika Tottenham masih ketinggalan dan akhirnya trofi kejohanan menjadi milik Liverpool dengan keputusan 2–0.

Walaupun mempamerkan prestasi yang menonjol di Liga Juara-Juara, kontrak Llorente yang berakhir pada 30 Jun 2019 tidak mendapat respon oleh pihak kelab. Llorente telah disenaraikan ke dalam pemain-pemain yang dilepaskan pada 7 Jun 2019 dan profilnya telah dipadam oleh senarai skuad pasukan utama menerusi laman sesawang rasmi kelab bagi menghadapi musim baru.

### Napoli
Pada 2 September 2019, Llorente menyertai Napoli menerusi perpindahan percuma. Beliau kembali semula ke Itali selepas empat tahun meninggalkan Juventus. Beliau melakukan penampilan sulungnya di Serie A untuk Napoli ketika menentang Sampdoria pada 14 September. Beliau telah melakukan hantaran kepada Dries Mertens untuk menjaringkan gol setelah beraksi sebagai pemain gantian sekali gus memberikan kelebihan kepada Napoli untuk meraikan kemenangan 2–0. Beliau menjaringkan gol pertamanya untuk Napoli tiga hari kemudian ketika perlawanan Liga Juara-Juara menentang Liverpool dengan menghasilkan jaringan pada masa kecederaan untuk membantu Napoli meraih kemenangan 2–0.

## Kerjaya antarabangsa

Llorente mewakili pasukan bawah-20 Sepanyol ke Kejohanan Remaja Dunia FIFA 2005. Beliau telah menjaringkan lima gol sepanjang kejohanan tersebut sekali gus membolehkan beliau meraih anugerah Kasut Perak sebagai penjaring gol kedua terbanyak kejohanan. Beliau juga pernah beraksi untuk pasukan bawah-17 dan pasukan bawah-21 Sepanyol.

Pada 14 November 2008, pengurus pasukan kebangsaan Sepanyol iaitu Vicente del Bosque telah memanggil Llorente untuk menghadapi perlawanan persahabatan menentang Chile. Beliau telah dibawa masuk dalam perlawanan tersebut sebagai pemain gantian ketika minit ke-72 dan keputusan berakhir dengan kemenangan muktamad 3–0 milik Sepanyol. Pada 11 Februari 2009, beliau telah menjaringkan gol pertamanya untuk Sepanyol ketika perlawanan persahabatan menentang England yang berkesudahan Sepanyol menang 2–0 selepas dibawa masuk sebagai pemain gantian. Selepas mencatatkan 14 jaringan untuk Athletic ketika musim 2008–09, Llorente telah disenaraikan oleh del Bosque ke dalam skuad Piala Konfederasi 2009. Beliau telah dijadikan pemain gantian ketika menentang tuan rumah, Afrika Selatan yang berkesudahan Sepanyol menang 2–0.

Llorente tidak dipilih untuk ke pasukan kebangsaan bagi musim 2009–10 kerana pengurus del Bosque lebih memilih Álvaro Negredo. Walau bagaimanapun, beliau telah dipilih ke skuad Piala Dunia FIFA 2010 di Afrika Selatan dengan menjadi penyerang ketiga pasukan. Beliau hanya beraksi dalam satu perlawanan iaitu ketika perlawanan pusingan 16 menentang Portugal dengan beraksi selama 30 minit terakhir permainan. Sepanyol akhirnya muncul bergelar juara dunia setelah memenangi edisi tersebut.

Pada 8 Oktober 2010, berikutan kecederaan yang dialami Fernando Torres, Llorente diletakkan ke dalam kesebelasan utama pasukan ketika perlawanan kelayakan Euro 2012 menentang Lithuania. Llorente turut menjaringkan gol menerusi tandukannya bagi memastikan tiga mata penuh milik Sepanyol dengan keputusan kemenangan 3–1. Empat hari kemudian, beliau menjaringkan gol kemenangan Sepanyol ketika menumpaskan Scotland biarpun beliau dibawa masuk sebagai pemain gantian. Beliau telah dipilih ke dalam skuad UEFA Euro 2012 dan tidak melakukan sebarang penampilan sehinggalah Sepanyol bergelar juara Eropah buat kali kedua berturut-turut.

Llorente merupakan salah satu pemain yang digugurkan daripada skuad Sepanyol yang menghadapi kejohanan Piala Dunia 2014. Selain itu, beliau juga pernah mewakili Negara Basque sebanyak lima perlawanan. Beliau melakukan penampilan sulung untuk pasukan itu pada tahun 2005 ketika menentang Cameroon. Di samping itu, beliau menjaringkan satu-satunya gol untuk Basque ketika menentang Catalunya pada tahun berikutnya. Kemunculan terakhirnya untuk pasukan itu pada Disember 2007.

## Statistik kerjaya
### Kelab
.



### Antarabangsa

### Gol antarabangsa

## Pencapaian

### Kelab
;Juventus
*Serie A: 2013–14, 2014–15, 2015–16
*Coppa Italia: 2014–15
*Supercoppa Italiana: 2013, 2015

;Sevilla
*Liga Europa UEFA: 2015–16

### Antarabangsa
;Sepanyol
*Piala Dunia FIFA: 2010
*Kejohanan Bola Sepak Eropah: 2012

### Individu
*Kasut Perak Piala Dunia B-20 FIFA: 2005
*Darjah Merit Sukan Diraja: 2011

## Catatan

## Pautan luar

* 
* 
* 
* 
* 
* 
* 
*